Komisijos direktyva 2002/28/EB
2002 m. kovo 19 d.
iš dalies keičianti tam tikrus Tarybos direktyvos 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Komisijos direktyva 2001/33/EB [2], ypač į jos 14 straipsnio c dalį,
atsižvelgdama į atitinkamų valstybių narių susitarimą,
kadangi:
(1) Remiantis naujausiais tyrimais pagrįsta Jungtinės Karalystės pateikta informacija, manoma, kad zona, pripažinta saugoma nuo Dendroctonus micans Kugelan, Jungtinėje Karalystėje turėtų būti pakeista.
(2) Remiantis Jungtinės Karalystės pateikta informacija dėl runkelių gyslų nekrotinio pageltimo viruso, manoma, kad daugiau visos Jungtinės Karalystės teritorijos nereikėtų laikyti saugoma nuo runkelių gyslų nekrotinio pageltimo viruso zona; ši zona turėtų būti apribota tik Šiaurės Airija.
(3) Remiantis Italijos pateikta informacija, zonų, saugomų nuo Erwinia amylovora (Burr.) Winsl. et al., aprašymas turėtų būti iš dalies pakeistas atsižvelgiant į esamą šio organizmo paplitimą.
(4) Erwinia amylovora (Burr.) Winsl. et al. apniktų augalų saugomų zonų aprašymas dėl specialių reikalavimų atitikimo turėtų būti iš dalies pakeistas atsižvelgiant į esamą šio organizmo paplitimą.
(5) Remiantis Prancūzijos pateikta informacija apie Matsucoccus feytaudi Duc., manoma, kad daugiau nereikėtų laikyti saugomos nuo šio organizmo zonos.
(6) Remiantis tuo, Direktyva 2000/29/EB turėtų būti atitinkamai iš dalies pakeista.
(7) Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2000/29/EB I, II, III ir IV priedai iš dalies keičiami remiantis šios direktyvos priedu.
2 straipsnis
1. Valstybės narės priima ir paskelbia įstatymus ir kitus teisės aktus, kurie iki 2002 m. kovo 31 d. įgyvendina šią direktyvą. Apie tai jos nedelsdamos praneša Komisijai.
Valstybės narės pradeda taikyti šias nuostatas nuo 2002 m. balandžio 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės nedelsdamos pateikia Komisijai šios direktyvos taikymo srityje priimtų nacionalinių įstatymų pagrindinių nuostatų tekstus. Komisija apie tai praneša kitoms valstybėms narėms.
3 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 2002 m. kovo 19 d.